**VITENPARKENS VENNER (VV)**

**Årsmelding for 2019**

**Foreningens vedtekter**

På årsmøtet 27. mars 2014 ble foreningens vedtekter fastsatt. Vitenparkens Venner er en videreføring av Norsk Landbruksmuseums venner, som ble stiftet 12. mars 1997 og der vedtektene ble endret 20. februar 2003. De nåværende vedtekter er fastsatt etter en grundig prosess basert på forslag fra styret 9. desember 2013. Virksomheten i 2019 er dermed det femte hele driftsår som er basert på de nye vedtektene.

**Årsmøtet 2019**

Årsmøtet ble holdt 28. mars 2019 med 27 medlemmer tilstede. På årsmøtet ble årsmelding og regnskap for 2018 godkjent. En plan for foreningens virksomhet i 2019 ble lagt fram.

Per Harald Grue gjennomgikk hovedpunktene i årsmeldingen og informerte om resultatene fra det vitenskapshistoriske prosjektet. Styret fikk ros for sitt arbeid i 2018 og særlig for det vitenskapshistoriske arbeidet. Fra styret og årsmøtedeltakerne ble det understreket at det var behov for en forsterket forankring av det vitenskapshistoriske arbeidet i NMBUs ledelse og fakulteter. Årsmøtet sluttet seg til og hadde positive merknader til planene for foreningens virksomhet for 2019.

I tilknytning til årsmøtet ble det som et eget møte holdt et foredragsmøte.

**Styrets sammensetning mv.**

Styret har etter årsmøtet 28. mars 2019 hatt følgende sammensetning:

Leder: Per Harald Grue Funksjonstid som styremedlem til 2021 og og som leder til 2020

Styremedlem: Arne Oddvar Skjelvåg Funksjonstid til 2021

Styremedlem: Hans Blom Funksjonstid til 2021

Styremedlem: Kari Nässelqvist Solberg Funksjonstid til 2020

Styremedlem: Ragnhild Næverlid Funksjonstid til 2020

Styremedlem: Gry Skjeseth Funksjonstid til 2020 Varamedlem: Jan Henrik Martinsen Funksjonstid til 2021

Revisor: Morten Lillemo Funksjonstid til 2021

Jon Fredrik Hanssen gikk ut av styret som varamedlem. Steinar Husby gikk av som revisor. De ble begge takket for innsatsen.

Nytt medlem til valgkomiteen, Anne Elisabeth Lie, ble valgt på ekstraordinært årsmøte 14. november 2019. Sammensetningen av valgkomiteen er etter dette:

Anne Elisabeth Lie funksjonstid til 2022

Arne Stuanes funksjonstid til 2021

Roger Abrahamsen funksjonstid til 2020

Vitenparkens styre har oppnevnt Per Olav Skjervold som styremedlem i VV med Ida Vesseltun som varamedlem. Styret har valgt Arne Oddvar Skjelvåg som nestleder med ansvar for å koordinere prosjektet knyttet til landbrukets vitenskapshistorie ved NMBU, Gry Skjeseth ble valgt som sekretær og Ragnhild Næverlid som kasserer. Styret i VV har i 2018 hatt fire møter og behandlet 36 saker. Det årsmøtevalgte varamedlem, Jan Henrik Martinsen, møter fast på styremøtene.

**Medlemmer og kontingent**Medlemskontingenten i 2019 har vært 150 kr for hovedmedlem og 100 kr for familiemedlem. Nyinnmeldte medlemmer etter 1. oktober betaler ikke kontingent i det påfølgende år.

På årsmøtet 28. mars 2019 ble det bestemt å holde kontingenten uendret for 2020.

Det er gjort avtale med Vitenparken om at medlemmene i VV får rabatt ved deltakelse på Vitenparkens arrangementer. Alle medlemmer har derfor fått tildelt et særskilt medlemskort som nyttes som legitimasjon.

Ved årsskiftet 2019/20 er det 155 medlemmer som har betalt kontingent for 2018 (142 ved forrige årsskifte).

**Deltakelse i styret for Vitenparken**Styreleder har møtt som observatør i styret for Vitenparken. Som observatør har VVs representant tale og forslagsrett, men ikke stemmerett.

**Det vitenskapshistoriske arbeidet ved NMBU og NIBIO**

Samarbeidet mellom VV og Vitenparken er basert på en samarbeidsavtale vedtatt på årsmøtet i NLMV 4. april 2013. Samarbeidet er videreført i 2019, og det har vært knyttet til prosjektene landbrukets vitenskapshistorie ved NMBU og ved NIBIO i noen grad til generelt dugnadsarbeid og andre aktiviteter.

Opplegget for prosjektet ved NMBU er basert på et særskilt oppdrag og en bevilgning fra NMBU.

I styret i VV har nestleder Arne Oddvar Skjelvåg hovedansvaret for det vitenskapshistoriske prosjektet. Styreleder Per Harald Grue deltar i deler av arbeidet.

Prosjektet har helt fra starten av blitt utformet ved et tett og nært samarbeid med NMBUs ledelse. Det har vært en hovedlinje å integrere arbeidet i virksomheten på de institutter og fakulteter ved NMBU der arbeidet foregår. En annen hovedlinje er å basere seg på et faglig samarbeid med Folkemuseet ved integrering av gjenstandssamlingene i museumsdatabasen Primus. En tredje hovedlinje har vært å stimulere til frivillig arbeid basert på den fagkompetanse som Venneforeningens medlemmer representerer. En fjerde hovedlinje er å synliggjøre det vitenskapshistoriske arbeidet gjennom særskilte arrangementer og i digitale medier.

Samlet sett har det vært relativt stor aktivitet knyttet til prosjektet landbrukets vitenskaps-historie finansiert av NMBU i 2019. En ny fotografering for museumsdatabasen Primus er gjennomført av Egil Øyjords forsøkssåmaskiner, noen maskiner også etter Erling Strand, og av ploger og harver som NLH tok over fra Selskapet for Norges Vel i 1921-22.

Det vitenskapshistoriske utvalget ved IHA som ble reetablert seint i 2018, kom i full drift i 2019, se nedenfor under kapittel Møter. Det har vært begrenset aktivitet knyttet til de vitenskaps-historiske utvalg ved ILP (eiendom). Utvalget ved Tekniske fag arbeider jevnt og trutt med sine oppgaver.

Arbeidet med digitalisering av vitenskapelig litteratur, hovedsakelig kompendier, rapporter og stensiltrykk (såkalt grå litteratur) er videreført i 2019 og utvidet. I tillegg til kompendier og rapporter er det blitt digitalisert gammelt undervisningsmateriell som: plansjer i A1-format fra botanikk og zoologi, og nedtrekksplansjer (2x1,5m opprulla) fra botanikk, delvis håndtegnet på NLH. For øvrig er dagbøkene etter høgskolesekretær Olav Klokk fra 14. april 1940 og ut 1959 digitalisert. Arbeidet med å legge det digitaliserte materialet inn i søkesystemet Brage er videreført i 2019. Dette arbeidet utføres av Universitetsbiblioteket med finansiering fra prosjektet.

Det vitenskapshistoriske samarbeidet med NIBIO er basert på en avtale av 21. desember 2016. Jan Henrik Martinsen har ansvar for å koordinere prosjektet for VV. Dette arbeidet har hatt begrenset aktivitet i 2019.

Arbeidet med vitenskapshistoriske seminarer og filmkvelder er ført videre i 2019. Prosjekt wikipedia har hatt en begrenset aktivitet i 2019.

Det vises for øvrig til særskilt rapport om det vitenskapshistoriske arbeidet ved NMBU og NIBIO som følger årsmeldingen som vedlegg 1.

Det frivillige, ubetalte arbeidet fra VV i de to vitenskapshistoriske prosjektene er i 2019 på 808 timer (1082 timer i 2018).

**Møter, arrangementer og annet frivillig arbeid.**Vitenparkens Venner har sammen med Vitenparken arrangert ett vitenskapshistorisk seminar og to filmkvelder i 2019. Vi anser disse faglige møtene som meget vellykkede, og der viktig vitenskapshistorisk materiale er dokumentert. Videre er det holdt et godt besøkt sommerarrangement for VVs medlemmer og et foredragsmøte.

I tilknytning til årsmøtet 28. mars 2019 holdt tidligere landbruksminister Svein Sundsbø et foredrag med utgangspunkt i sin nye bok «Korn, kraft, klima.» Boka er Svein Sundsbøs personlige fortelling om samfunn og politikk gjennom 210 år. Det var 38 tilhørere tilstede.

En filmkveld om skogbrann og skogbrannslokking ble holdt 25.4. 2019. To historiske filmer ble vist. Filmene ble kommentert og satt inn i en historisk og aktuell sammenheng av tidligere administrerende direktør i forsikringsselskapet Skogbrand, Per Sindre Aas, og fagdirektør Hans Kr. Madsen i Direktoratet for samfunnssikkerhet og beredskap (DSB). Det var 40 deltakere tilstede.

Sommerarrangement ble holdt 12. juni med hele 75 deltakere. Programmet var knyttet til de nye veterinærbyggene, og måtte legges vesentlig om og improviseres med en stor del av programmet i Vitenparken pga kommunikasjonssvikt i forhold til Statsbygg. Samlet sett ble det likevel et rimelig tilfredsstillende program med god servering fra Vitenparken på en våt og kald junikveld.

Den 10. oktober 2019 ble det holdt et vitenskapshistorisk seminar med tittelen «Forskning for økt selvforsyning i norsk husdyrproduksjon. Historisk tilbakeblikk og vegen videre». Seminaret ble arrangert som et samarbeid mellom Institutt for husdyr- og akvakulturvitenskap ved NMBU, Vitenparken og Vitenparkens Venner. Det var 110 deltakere noenlunde likt fordelt mellom medlemmer i VV, studenter og andre. For første gang ble et vitenskapshistorisk seminar arrangert som integrert i NMBUs undervisning. Samarbeidet med instituttet var meget godt. Det er innhentet en evaluering av seminaret som viser gode tilbakemeldinger.

En filmkveld om den store landbruksutstillingen på Ekeberg i 1959 ble holdt 14. november med ca. 70 deltakere, og med Kristian Kaus som viktigste samarbeidspartner. Dette er den største landbruksutstillingen som er holdt i Norge, og som rettet seg både mot allmenheten og landbruksbefolkningen. Et panel kommenterte filmen og satte utstillingen i 1959 inn i en aktuell og historisk sammenheng.

Venneforeningens medlemmer har deltatt på dugnad på en del av Vitenparkens arrangementer og aktiviteter. Til sammen opp i 14 timer.

Den samlede frivillige innsats utført av Vitenparkens medlemmer er i 2019 på 822 timer herav 808 timer i det vitenskapshistoriske prosjektet. I 2019 var det frivillige arbeidet 1082 timer inklusive arbeid i det vitenskapshistoriske prosjektet. Den frivillige innsatsen som VV utfører har en verdi på om lag 250 000 kroner for 2019.

**Annen faglig virksomhet.**

Det er etablert et praktisk samarbeid mellom Norsk Veterinærhistorisk Selskap, Vitenparken og Vitenparkens Venner. Det er ikke holdt noen felles arrangementer i 2019.

**Regnskap**Foreningen hadde i 2019 kontingentinntekter på 20 200 kr. Noen personer har betalt kontingent i 2019 som gjelder for 2020. Andre inntekter er 21 062 kr der hoveddelen er medlemmenes egenandel for sommerfesten. Utgifter til møter, administrasjon og diverse er 3144 kr og utgifter til sommerfesten 31 795 kr. Overskuddet i 2019 er 6 365 kr. VV har pr 31.12.2019 en egenkapital på 17 450 kr inklusive renteinntekter (11 085 kroner pr 31.12. 2018)**.**

**Styrets oppsummering**

Samarbeidet med Vitenparkens styre og ledelse er godt og tillitsfullt. Det er viktig å få et godt samspill mellom Venneforeningen som medlemsorganisasjon og Vitenparken. Det er en stor styrke at Per Olav Skjervold er oppnevnt som medlem av styret vårt. Styreleder i VV møter som observatør i Vitenparkens styre, og foreningen blir trukket aktivt med i utviklingen av Vitenparken.

Etter omorganiseringen av NLMV til Vitenparkens Venner har en del medlemmer falt fra. Vi har økt medlemstallet fra 97 ved utgangen av 2014. I 2019 er medlemstallet 155. Det bør etter styrets vurdering ligge til rette for en medlemsvekst i åra som kommer basert på en positiv utvikling av Vitenparken, et økt engasjement knyttet til det vitenskapshistoriske arbeidet ved NMBU og NIBIO, et samarbeid med andre organisasjoner og noen gode arrangementer der VV er en synlig og tydelig aktør. Framover i tid vil foreningens virksomhet måtte baseres på inntektene fra medlemskontingenten og samarbeidsprosjekter med Vitenparken.

Det er behov for en forsterket forankring av det vitenskapshistoriske arbeidet i NMBUs ledelse og fakulteter. Det er videre behov for å gi det vitenskapshistoriske arbeidet en bedre synlighet i Vitenparkens virksomhet.

Fra 2016 har Stortinget bevilget midler til et vitensenter i Vitenparken. Samtidig er bevilgningen til Vitenparken fra Landbruks- og matdepartementet videreført. I budsjettet for 2019 er disse bevilgninger videreført.

VV konstaterer at tyngden av Vitenparkens grunnleggende finansiering kommer fra andre enn NMBU, noe som også viser den eksterne interessen for Vitenparkens virksomhet. Det er viktig å understreke den nytte Vitenparken og et vitensenter med ekstern støtte vil gi NMBU og Campus Ås på kort og lang sikt. VV er glad for at NMBU samlet sett har videreført sitt engasjement i 2019. VV vil her framholde at en sterk oppfølging fra NMBU må til for å realisere et Vitensenter. En slik sterk oppfølging mener VV må omfatte en helhet med kjøp av tjenester, en langsiktig avtale om bruk av bygninger og arealer og forpliktende, faglig samarbeid.

Ås 6. februar 2020

Per Harald Grue Arne Oddvar Skjelvåg Gry Skjeseth

Hans Blom Kari Nässelqvist Solberg Ragnhild Næverlid

Jan Henrik Martinsen Per Olav Skjervold

varamedlem